Kvøða til Biritu Poulsen tá hon fekk handað serstøku virðisløn landsins fyri 2020.

**Nacht und Träume/ Av Sondum nach Berlin.**

Hitt mest margfalda og fjølbroytta ljóðføri, sum finst, hvat man tað vera? Jú, tað hevur tú við tær allastaðni, tú fert. Tað er røddin.

Tindin og allir hinir andingarvøddarnir skapa eitt hóskandi trýst í lungunum, sum skulu geva ein javnan luftstreym móti stemmubondunum í barkanum og fáa tey at vibrera, hesar báðar streingirnar sum eru spentir upp soleiðis, at teir við fleiri smáum vøddum kunnu strammast ella slakast. Hesir vøddar skulu sínamillum spæla saman við ófatiligum neyvleika. Ein ella tveir hála, tann triði lorar eitt sindur og tann fjórði heldur seg stillan, meðan hann bíðar eftir sínum tørni.

Og soleiðis arbeiða teir so hugagóðir, vælvandir til sína uppgávu, skifta positión allatíðina og fáa sangin at ganga so sveimandi lætt. Men uttan resonansrúmið í erva hevði tað ikki ljóðað av nógvum. Rúmini og hjáholurnar omanvert stemmubondini geva røddini yvirtónar, og samansetingin av teimum gevur serstaka ljómlitin.

Í stóran mun kann hetta stýrast við tunguni, varrunum og kjálkavøddunum.

Ja, alt hetta í senn. Og skalt tú gerast operasangari, mást tú venja og læra at stýra øllum hesum virksemi, samstilla allar funktiónirnar, so tær sínamillum virka í eini ófatiligt vakrari javnvág. Og alt hetta tekur tíð, tað mugu vit skilja.

Kom at kenna familjuna Poulsen so væl, tá eg arbeiddi á Sandi 93-94. Foreldrini, Svenning og Henriettu og so ommuna og abban. So blíð og hugnalig øll. Tað vísti seg skjótt, at Svenning og eg høvdu nógv felags áhugamál, serliga klassiskan tónleik frá romantikkini. Hann fekk eitt serligt eygnabrá, tá hann fortaldi um teir ymsu komponistarnar, operasangarnar, tónaverkini. An Der Musik hjá Schubert, Nimrod hjá Elgar og Cello suiturnar hjá Bach, ofta við eini anekdotu við litríkum broddi.

Sum pinkubarn græt Birita nógv, men pápin fann skjótt út av, hvat kundi troysta, hann legði bara eina av sínum mongu klassisku vinylplátum undir nálina, og so varð kvirt. Havi skilt, at hann nú hevur ognað Biritu meginpartin av vinylplátusavninum.

Birita veksur upp undir tryggum korum yviri á Sondum, fær eisini tvey yngri systkin, og árini ganga. Hevur stóran alsk til tónleikin, sum eisini kemur til sjóndar í fólkaskúlanum. Fær í nøkur ár frálæru frá guitarleikaranum, Ragnari Olsen.

Tíðin rennur og barnaárini við. Seinasti skúladagur á Meginskúlanum á Sandi er veruleiki. Eftir loknan 9. flokk í 2010 fer hon eitt ár á kristna Grejsdalens Efterskole í Danmark.

Eldra systirin, Durita, gekk í Studentaskúlanum í Hoydølum og var ein av vinkonunum hjá yngstu dóttur míni, Sáru. Eg minnist, at hon einaferð fortaldi um systur sína, meðan hendan enn var á eftirskúla, at hon sang bara so fantastiska væl, og hon segði tað soleiðis, at ein gjørdist forvitin. Tá Birita kom heim til Føroya aftur og sjálv fór í Studentaskúlan, kom hon í kórið í Ebenezer, har hon varð ein óførur stuðul millum sopranarnar og sang eisini nakrar solosangir við kórinum í bakgrundini.

Hon gjørdist eisini ein í vinkonuskaranum hjá dóttur míni. Tær vóru ofta uppi hjá okkum, har eg legði merki til hennara áhuga fyri tónleiki og sangi. Saman við vælljóðandi akkordum á guitarinum sang hon so yndisligt ymsar sangir, sum henni dámdi væl og spældi eisini nøkur vøkur smærri klassisk stykkir á klaverinum. Eg minnist, hvussu eg hoyrdi pápan aftur í úrvalinum. Hon hevur eisini fortalt mær, at hann við síni stimbrandi ávirkan hevur havt sera stóran týdning fyri, hvussu tónleikaliga kósin kom at laga seg.

Eftir lokið studentsprógv og musikkskúlamiðnám kom hon í september 2015 inn á víðagitna Hanns Eisler Hochschule Für Musik í Berlin hjá professor Christine Schäfer, og tað er ikki bara sum at siga tað.

Gjørdist bachelor juli 2019 við sera góðum úrsliti og er nú væl ávegis móti eini master í operaframførslu.

Á pallinum í Heimathafen Neukölln hevur hon í tveimum umførum framført fullan leikpart, fyrru ferð sum Ännchen í ”Der Freischütz” eftir Carl Maria von Weber saman við symfoniorkestrinum Contutti Berlin og seinnu ferðina sum Adele í operettuni, Flogmúsin, eftir Johann Strauß við sama orkestri og fekk sera góð ummæli í bløðunum. Hæddarpunktið í 2020 var, tá hon hevði leiklutin sum Lucia í The Rape of Lucretia eftir Benjamin Britten saman við DSO-Berlin undir leiðslu av Robin Ticciati. Og vit kundu hildið á at siga frá nógvum framførslum aftrat, tí mítt research vísir, at repertoirið longu er umfatandi. Og sum um opereain ikki var nóg mikið, so fæst hon eisini við lieder- og oratoriusang.

Á YouTube skipaði hon í fjør fyri eini styttri koronakonsert við trimum vøkrum Schubertlieder, har hon syngur so yndisligt við egnum sera hegnisligum guitarfylgispæli. Sangirnar introducerar hon á flótandi týskum. Seinasta sangin, Nacht und Träume, syngur hon í helluni í Líðargjónni bert fáar 100 metrar sunnanfyri barnaheimið á Sondum. Brimið í gjónni hoyrist aftanfyri at blanda seg uppí, men júst hetta riggar so sera væl, tí brimið, røddin og guitarin finna hvørt annað í einum litríkum aftirljóði, sum er so serstakt fyri helluna í Líðargjónni.

Birita, tú hevur longu givið okkum so nógv, eisini føroysku tónleikamentanini. Eg eri so glaður og errin, at tú er kosin at fáa serstøku virðisløn landsins fyri 2020. Vinarskarin gleðist, familjan hjá tær og okkum og vit í kórinum gleðast, og munnu ikki flestu føroyingar fegnast, sum nú á nýggjárskonsertini leygarkvøldið hoyrdu teg syngja ”Je veux vivre” eftir Charles Gounod saman við Føroya Symfoniorkestri? Hjartaliga tillukku!

Løkshøll 13. januar 2021

Jens Andreassen